CELEX: 62021TN0472
Language: mt
Date: 2021-08-04 00:00:00
Title: Kawża T-472/21: Rikors ippreżentat fl-4 ta’ Awwissu 2021 – RTE vs ACER

20.9.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 382/32
            
         
      Rikors ippreżentat fl-4 ta’ Awwissu 2021 – RTE vs ACER
      (Kawża T-472/21)
      (2021/C 382/45)
      Lingwa tal-kawża: l-Ingliż
      
         Partijiet
      
      
         Rikorrent: RTE Réseau de transport de l’électricité (Pariġi, Franza) (rappreżentanti: M. Levitt, avukat, B. Byrne, Solicitor, u D. Vasbeck, avukat)
      
         Konvenut: l-Aġenzija tal-Unjoni Ewropea għall-Kooperazzjoni tar-Regolaturi tal-Enerġija
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla, sa fejn jikkonċerna r-rikorrent, id-Deċiżjoni tal-Bord tal-Appell tal-konvenuta A-001-2021 (konsolidata) tat-28 ta’ Mejju 2021 (id- “Deċiżjoni”) li tilqa’ d-deċiżjoni tal-konvenuta 30/2020 tat-30 ta’ Novembru 2020;
               
            
                  —
               
               
                  tagħti l-eżenzjoni mitluba mir-rikorrent fin-Notifika tal-Appell quddiem il-Bord tal-Appell tal-konvenuta; u
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka erba’ motivi.
      
                  1.
               
               
                  L-ewwel motiv ibbażat fuq il-fatt li d-Deċiżjoni hija vvizzjati minn żball ta’ liġi billi, meta laqgħet id-Deċiżjoni tal-konvenuta 30/2020 tat-30 ta’ Novembru 2020, il-Bord tal-Appell tal-konvenuta estenda illegalment il-portata tal-Artikolu 16(13) tar-Regolament tal-Elettriku (1) kif ukoll l-Artikolu 74, CACM (2), u kiser il-prinċipju fundamentali tal-għoti tal-kompetenzi mniżżel fl-Artikolu 5(2) TUE.
               
            
                  2.
               
               
                  It-tieni motiv ibbażat fuq il-fatt li d-Deċiżjoni hija vvizzjati minn żball ta’ liġi billi l-Bord tal-Appell tal-konvenuta interpreta b’mod żbaljat il-qafas legali rilevanti u naqas milli japplika korrettament il-parametri meħtieġa għall-adozzjoni ta’ metodoloġija komuni għall-kondiviżjoni tal-ispejjeż tad-dispaċċ mill-ġdid u t-tpartit għar-reġjun tal-kalkolu tal-kapaċità ewlenija.
               
            
                  3.
               
               
                  It-tielet motiv ibbażat fuq il-fatt li d-Deċiżjoni tikser il-prinċipju ta’ amministrazzjoni tajba u l-obbligu li tagħti raġunijiet, u tonqos milli twettaq l-obbligi legali tal-Bord tal-Appell tal-konvenuta bħala bord tal-appell.
               
            
                  4.
               
               
                  Ir-raba’ motiv ibbażat fuq il-fatt li d-Deċiżjoni hija vvizzjati minn żball ta’ liġi billi l-Bord tal-Appell tal-konvenuta interpreta u applika b’mod żbaljat l-Artikolu 3 tar-Regolament (3) u dispożizzjonijiet u prinċipji relatati tal-liġi tal-UE li jirregolaw il-lingwi li bihom il-konvenuta hija meħtieġa li toħroġ id-deċiżjonijiet tagħha, inklużi l-Artikolu 342 TFUE, l-Artikolu 3(3) TUE, l-Artikolu 22 tal-Karta tad-Drittijiet Fundamentali tal-Unjoni Ewropea, l-Artikolu 44(1) tar-Regolament tal-ACER (4), il-prinċipju ta’ ċertezza legali, u d-drittijiet ta’ difiża.
               
            
         (1)  Regolament (UE) 2019/943 tal-Parlament Ewropew u tal-Kunsill tal-5 ta’ Ġunju 2019 dwar is-suq intern tal-elettriku (ĠU 2019, L 158, p. 54).
      
         (2)  Regolament tal-Kummissjoni (UE) 2015/1222 tal-24 ta’ Lulju 2015 li jistabbilixxi Linji Gwida dwar l-Allokazzjoni tal-Kapaċità u l-Ġestjoni tal-Konġestjoni (ĠU 2015, L 197, p. 24).
      
         (3)  Regolament Nru 1 li jistabbilixxi l-lingwi li għandhom jintużaw mill-Komunità Ekonomika Ewropea (ĠU Edizzjoni Speċjali bil-Malti, Kapitolu 1, Vol. 1, p. 3) kif emendat l-iktar reċentement mir-Regolament tal-Kunsill 517/2013 tat-13 ta’ Mejju 2013 (ĠU 2013, L 158, p. 1).
      
         (4)  Regolament (UE) 2019/942 tal-Parlament Ewropew u tal-Kunsill tal-5 ta’ Ġunju 2019 li jistabbilixxi Aġenzija tal-Unjoni Ewropea għall-Kooperazzjoni tar-Regolaturi tal-Enerġija (ĠU 2019, L 158, p. 22).